Groot pypleiding gesluit ná reusebrand in Durban | Maroela Media
'n Rookwolk hang bo die Clairwood-nywerheidspark in Durban nadat 'n brand Sondag in die vroeë oggendure daar uitgebreek het. Honderde inwoners moes hul huise as voorsorgmaatreël verlaat. (Foto: Marco Longari/AFP)
Transnet het Sondag tydelik sy brandstofpypleiding in Durban gesluit nadat 'n brand in die omgewing uitgebreek het. Minstens drie mense is reeds dood.
Transnet se operasionele sentrum het dadelik die pypleiding gesluit en sy noodreaksieplan in werking gestel, lui 'n verklaring van die instelling. 'n Ondersoek na die voorval is ook van stapel gestuur.
"Die fokus in hierdie stadium is om die brand te blus en die uitwerking op die gemeenskap en omgewing te beperk."
Transnet-pypleidings is 'n afdeling van Transnet en is verantwoordelik vir die brandstof- en gaspypleiding wat Durban met Gauteng verbind. Die algehele netwerk is 3800 km lank.
Volgens 'n woordvoerder sou die uitwerking van die brand en die sluiting van die pypleiding geassesseer word sodra die brand geblus is.
Volgens Transnet het diefstal uit sy pypleidings en ander infrastruktuur die afgelope twee jaar die hoogte ingeskiet. Nie net rig die voorvalle groot skade aan infrastruktuur en die omgewing aan nie, dit lei ook tot sterftes en ernstige beserings.
"Ons werk saam met wetstoepassingsowerhede om hierdie misdadigheid te stuit en die pypleiding en omliggende gemeenskappe veilig te hou."
Maroela Media het vroeër berig die brand het omstreeks 03:00 uitgebreek en massiewe rookwolke kon van ver gesien word. Ontploffings is glo ook kilometers ver gehoor. Die brand is ure later in bedwang gebring, maar teen gistermiddag was die gebied steeds afgesper.
Sien Denel het ook ontplof in die Kaap sabotasie.
Mens sal dink dat so 'n belangrike pyplyn bewaak sou word en dat skelms moeilik toegang tot hulle sou hê.